הטבח במסיבת הטבע ליד רעים

הטבח במסיבת הטבע ליד רֵעִים, או הטבח בפסטיבל הסופרנובה, הוא טבח שביצעו עשרות מחבלים פלסטינים המשתייכים לארגון הטרור חמאס במשתתפי מסיבת הטבע "סופרנובה" ביער ליד קיבוץ רעים שבעוטף עזה, בקרבת רצועת עזה. הטבח אירע כחלק ממתקפת הפתע על ישראל ב-7 באוקטובר 2023, שמחת תורה ה'תשפ"ד. בטבח נרצחו לפחות 270 איש זהו פיגוע הטרור הגדול ביותר בתולדות מדינת ישראל.

מלבד הנרצחים והפצועים, חלק ממשתתפי הפסטיבל נחטפו על ידי המחבלים לשטח רצועת עזה וגורלם נשאר כלא ידוע.

רקע 

ביום שישי בשעה 22:00 החל פסטיבל "סופרנובה", אירוע המתקיים אחת לשנתיים ונחשב לאחד האירועים המרכזיים של קהילת המוזיקה האלקטרונית בישראל "Tribe of Nova". מסיבת הטבע התקיימה ליד קיבוץ רעים בעוטף עזה, בהשתתפות כ-3,500 איש ותוכננה להימשך 13 שעות החל מ-22:00 בליל שבת וכלה ב-11:00 בבוקר בשבת.

בסביבות 06:30 בבוקרו של יום שבת ושמחת תורה, 7 באוקטובר 2023, פתח ארגון החמאס במתקפת פתע על ישראל. בחסות ירי של אלפי רקטות לעבר ישראל, חדרו מעל ל2500 מחבלים, חלקם מכוח נוח'בה, ליישובים ישראליים ומתקנים צבאיים. המחבלים חדרו דרך גדר המערכת והפתיעו את כוחות צה"ל הסמוכים לגבול. המחבלים ערכו קרבות ירי עם כוחות הביטחון, והתקדמו לתוך היישובים. במהלך החדירה לישראל, הגיעו המחבלים לאתר המסיבה בסביבות 7:00 בבוקר והחלו לטבוח במשתתפים.

הטבח והחטיפה

הטבח 
מתוך כ-2,500 המחבלים שפלשו לישראל, לפחות עשרות מהם הגיעו למתחם הפסטיבל בטנדרים ומצנחי רחיפה, והחלו לירות במשתתפי המסיבה ברובי קלאצ'ניקוב, ברקטות RPG וברימונים, רצחו רבים ממשתתפי המסיבה ווידאו בהם הריגה. מחבלים במדים של חיילים ישראלים, עמדו על כביש היציאה, ורצחו את המשתתפים שניסו לברוח מהמקום ברכבים. בנוסף לירי, תפסו המחבלים חלק מהמשתתפים והובילו אותם לשבי ברצועת עזה. נכון ל-22 באוקטובר, רבים ממשתתפי המסיבה מוגדרים כנעדרים מאז האירוע.

אירוע הטבח נמשך עד סמוך ל-12:00 בצהריים. רק שעות רבות לאחר סיום האירוע הצליחו כוחות הצלה להגיע למקום, וגילו בו 260 נרצחים. בהמשך נמצאו עוד 10 גופות והמספר עלה ל-270 נרצחים, לא כולל החטופים.

כ-40 שוטרים אבטחו את האירוע. עשרה מהם נהרגו בקרבות מול המחבלים, ונכון ל-10 באוקטובר הוגדרו תשעה אחרים כנעדרים.

על פי עדויות מהמקום, חלק מהנרצחות נאנסו על ידי המחבלים טרם הירצחן. אחד ההרוגים בטבח הוא כדורגלן העבר ליאור אסולין. אחד המחבלים תיעד רצח של בני זוג במסיבה ושלח את התיעוד לאמו של הנרצח דרך הפלאפון של בנה. הסיפור פורסם בניו יורק פוסט.

המספר הרב של הנרצחים הופך את הטבח לפיגוע הטרור הגדול בתולדות המדינה, כאשר קודם לכן שני הפיגועים הגדולים ביותר היו הפיגוע בכביש החוף ובמלון פארק, בהם נרצחו 35 ו-30 בני אדם בהתאמה.

החטיפה 

רבים ממשתתפי המסיבה נחטפו. חטופה אחת היא שני לוק (אנ'), בשנות ה-20 לחייה, שדבר חטיפתה לעזה סוקר בכלי תקשורת בעולם, בשל תיעוד שהגיע מתוך עזה בו נראית לוק מוטלת מחוסרת הכרה או לא בחיים, מובלת לראווה בטנדר ברחובות העיר כשרוב גופה מגולה, מוחזקת בשערה בידי אחד מהמחבלים והסובבים יורקים עליה וחובטים בה. בין כלי התקשורת שסיקרו את חטיפתה נמנים הדיילי מייל ודיילי טלגרף הבריטיים הניו-יורק פוסט האמריקאי, דר שפיגל הגרמני, VESTI הרוסי, ועוד. ב-30 באוקטובר עדכן צה"ל את משפחתה כי היא לא בחיים, וכי נמצאה עצם מבסיס הגולגולת של לוק. קנצלר גרמניה, אולף שולץ, הגיב על דבר הירצחה: "החדשות על הרצח שלה הן נוראיות, ומראות את הברבריות של חמאס. חייבים למצות את הדין עם ארגון הטרור".  

מקרה מפורסם הוא של אבינתן אור ונועה ארגמני, שממחבואם ניהלו התכתבויות ווצאפ כבר מ-8:10 בבוקר על מנת להזעיק עזרה וחילוץ, אולם לאחר שעות של המתנה לעזרה נחשפו על ידי המחבלים ונחטפו לעזה, תוך תיעוד חטיפתם על ידי המחבלים.

ניצולים מהטבח 
חלק ממשתתפי המסיבה הצליחו להימלט מהטבח לרחבי האזור ולשדות באזור. כמה מהם נמלטו ליער הסמוך, נוספים מצאו מחסה בפרדס תפוזים סמוך וחלקם הצליחו להגיע למושב פטיש שבמועצה אזורית מרחבים. חלק אחר הגיע על ידי המשטרה לתחנת המשטרה של אופקים שבעצמה ניסתה להשתלט על הקרב והטבח בעיר.

בעקבות הטבח 
בעקבות מתקפת הפתע, שהטבח היה חלק ממנה, הכריזה ישראל על יציאה למלחמת חרבות ברזל ב-7 באוקטובר 2023.

בעולם המוזיקה 

בהופעה בלאס וגאס שהתקיימה בערב 8 באוקטובר, הקדיש בונו מ-U2 את השיר "Pride (In the Name of Love)" לקורבנות הטבח בפסטיבל נובה, ואף שינה את מילות השיר באופן חד פעמי לשם כך.

ב-22 באוקטובר הוציאו אודיה ואיזי את "חורף 23", בו נכללה השורה . ארבעה ימים לאחר מכן, הוציאו עומר אדם ואינפקטד מאשרום את "תרקוד לנצח" לזכר נרצחי הטבח.

קישורים חיצוניים 
 
 
 
 
 
 Supernova festival: How massacre unfolded from verified video and social media
 
 
 
 
 
 Desert horror: Music festival goers heard rockets, then Gaza militants fired on them and took hostages, CNN, October 9, 2023
 מסיבת הטבע - דקה אחר דקה: אזעקות, חדירת מחבלים ובוזזים, באתר חדשות 12, 29 באוקטובר 2023

הערות שוליים 

מסיבת הטבע ליד רעים
רעים (קיבוץ)
עוטף עזה
טרור פלסטיני
פשעי מלחמה
ישראל: פיגועי ירי
חמאס: פיגועים
ישראל: מיתות מצולמות
ירי המוני בישראל
מתקפת הפתע על ישראל (2023)